TULD JERUUSALEMMAST
Shalom, kallid sõbrad! Tore teiega ühineda!
Õpetan teile Jumala Sõna käesoleva nädala lugemisportsjonist.
Juudid loevad iga nädal teatud kirjakoha
viiest Moosese raamatust,
Piibli viiest esimesest raamatust.
Õpime seda koos.
Selle nädala kirjakoht kannab nime Shlach lecha, "Läkita".
4. Moosese 13:1 -
"Ja Issand rääkis Moosesega, öeldes:
'Läkita mehi uurima Kaananimaad,
mille ma annan Iisraeli lastele;
igast nende vanemate suguharust läkitage üks mees,
igaüks neist olgu vürst!'"
Mooses läkitas nad vastavalt Issanda käsule.
On huvitav,
et Issand ütles shlach lecha, 'läkita endale'.
Ta ei öelnud lihtsalt 'Läkita'.
Mida shlach lecha õigupoolest tähendab?
Jumal näeb inimeste südametesse.
Ilmselt on siin midagi meile olulist.
Kõike, mida Jumal ja Mooses rääkisid, ja mis nende ümber toimus,
pole siia kirjutatud,
kuid siin on kirjas tähtsaimad asjad,
millele Jumal tahab, et me tähelepanu pööraks.
Jumal tahtis öelda, et neid ei saadeta Tema jaoks.
Jumal on JHVH, Tema, kes oli, on ja jääb. Ta on kõikjal.
Ta on ajatu. Ta lõi igaviku ning kõik nähtava ja nähtamatu.
Ta on üheaegselt nii kõigest väljaspool kui kõige sees.
Jumal on Vaim.
Ta ütles: "Ära saada minu jaoks."
Ta nägi kahtlusi Iisraeli rahva südameis.
Õpime siit tähtsaid asju.
Jumal ei vajanud tõendeid maa headuse kohta.
Ta teadis seda küll. Ta saatis teid sinna.
Nagu öeldakse: "Kutsuja maksab".
Jumal käskis Moosesel
läkitada auväärseid vürste,
suguharude juhte.
Neil peab olema tugev usk ja nägemus.
Mooses läkitas nad, ja mis siis juhtus?
Pidage meeles: "Läkita enda jaoks!"
Mitte Jumala jaoks. Tema ei vaja tõendeid.
"Kui te ei usu, saatke inimesed vaatama!"
Aga mitte keda tahes,
vaid neid, kes tunnevad Jumala Sõna,
suguharude peamehi,
neid, kes töötavad Jumala riigi heaks.
Nad peavad olema täis usku, lootust ja armastust,
täis nägemust ja Jumala tahet.
Kuid siis juhtus midagi huvitavat.
4. Moos. 13:26 -
"Nad tulid ning läksid Moosese ja Aaroni
ja kogu Iisraeli laste koguduse juurde Paarani kõrbe Kaadesisse
ning tõid sõnumeid neile ja kogu kogudusele
ja näitasid neile maa vilju.
Ja nad jutustasid temale ning ütlesid:
Me jõudsime sellele maale, kuhu sa meid läkitasid.
See voolab tõesti piima ja mett, ja siin on selle viljad.'"
Nad alustasid maa ülistamisega.
Aga kuidas nad jätkasid?
"Kuid rahvas, kes elab maal, on tugev,
ja linnad on kindlustatud ja väga suured.
Me nägime seal ka Anaki järeltulijaid."
Nende jutt läks vähehaaval teistele asjadele.
Nii töötab saatan.
Ta segab tõe hulka veidi valet.
Mis on vale?
Kõik, mis pole Jumala Sõna kohane.
See võib ikkagi tõde olla, mis puudutab maist reaalsust.
Aga kui see ei lähe kokku Jumala Sõnaga,
pole see tõde ja see on vale.
Maakuulajad alustasid tõest, kuid läksid üle valele.
Jumal ei käskinud neil kõike kogu rahvale raporteerida,
vaid Moosesele ja teistele juhtidele.
See algas vähesest.
"Siis Kaaleb vaigistas rahvast Moosese ees ja ütles:
'Mingem siiski sinna ja vallutagem see,
sest me suudame selle alistada!'
Aga mehed, kes olid käinud koos temaga, ütlesid:
'Me ei või minna selle rahva vastu,
sest ta on meist vägevam.'"
Kaaleb ja Joosua arvavad teisiti
kui kümme ülejäänud hõimujuhti.
Erimeelsusi võib muidugi olla,
kuid mitte siis, kui Jumal on rääkinud.
"Ja nad levitasid Iisraeli laste ees laimu maa kohta,
mida nad olid uurinud, öeldes:
'Maa, mille me uurides läbi käisime,
on maa, mis neelab oma elanikud,
ja kogu see rahvas, keda me seal nägime, on pikakasvulised inimesed.
Me nägime seal hiiglasi, Anaki poegi hiiglaste soost:
me olime iseendi silmis nagu rohutirtsud
ja samasugused olime meie ka nende silmis.'"
Need vürstid peaksid olema Jumala mehed,
kuid nad ei kinnitanud hõimude usku, keda nad juhtisid,
vaid nõrgendasid seda.
Siin on üks tähtis detail, mille kohta on Iisraelis isegi seadus.
"Ja nad levitasid Iisraeli laste ees laimu maa kohta,
mida nad olid uurinud ..."
Iisraelis on selline seadus,
et kui keegi laimab teist, võidakse ta kohtusse kaevata.
Rahva kinnitamise asemel
need juhid nõrgendasid seda.
Küsimus kõlab:
Mida nad olid eelnevatel kuudel kuulnud Mooseselt,
Jumala mehelt?
Kas nad ei hoolinud Moosese sõnadest?
Kas nad tutvusid asjaga,
või tahtsid nad uhkustada vaid vürsti staatusega?
Kas nad avasid südamed Jumala Sõnale?
Jumal oli ju öelnud, et nad ei lähe sinna maale omal jõul,
vaid Ta ise viib nad sinna ja annab neile selle maa.
Kas nad kuulasid Moosest?
Mooses oli jumalamees ja tal oli nägemus.
Pärast Jumalaga Siinai mäel ja kogudusetelgis rääkimist
vahendas ta rahvale õpetusi ja prohveteeringuid.
Ka rahva seas oli prohveteid.
Nad olid seda kõike kuulnud.
Tuleme meie aega.
Kuuleme Jumala inimestelt palju prohveteeringuid.
Loeme Jumala Sõnast Jeesuse õpetusi.
Kas kuuleme õigesti?
Usk tuleb kuulmisest ja kuulmine Jumala Sõna kaudu.
Kas võtame Jeesuse sõnad oma südamesse?
Kas oleme kartmatud kõigis olukordades?
Kui kardame Issandat, ei karda me midagi muud.
Kas raputame maha kõik kahtluse ja uskmatuse,
mis ei lase meil tõotatud maale pääseda?
Räägin peagi sellest, mis on meie tõotatud maa.
Kas kuulame tõepoolest?
Usk tuleb kuulmisest ja kuulmine Jumala sõna kaudu.
Kas võtame elava Jumala sõnad südamesse?
Nagu Jeesuse jüngrid ütlesid:
Kuhu meil on minna? Temal on igavese elu sõnad.
Kui me ei võta neid sõnu südamesse,
ei näe me seda, mida Jumal meile näitab.
Usu aluseks on see, et kuulad Jumala Sõna
ja täitud elava Jumala sõnadega.
Kuulad kahe kõrvaga,
mitte nii, et sõnad lähevad ühest kõrvast sisse ja teisest välja.
5. Moosese 28:1 -
"Ja kui sa tõesti kuulad Issanda, oma Jumala häält ..."
Seejärel loetletakse kõik õnnistused.
Kui kuulame ja võtame selle oma südamesse,
hakkame seda ka rakendama.
Mitte enda jõust, vaid Jeesuse armust.
Olgu sul vastas ka hiiglased või kes tahes!
Siis olid vastas hiiglased, ja täna on kurjad vaimud,
saatana jõud, kes ei lase meil tõotatud maale pääseda.
Seda, mida kuuleme, me ka saame,
ja selle järgi ka tegutseme.
Kui kuulame Jumala Sõna ja võtame selle vastu,
hakkame nägema, mis tegelikult toimub.
Jumal valgustab seda meile ja avab meie südame silmad.
OIukorrad ehk ei muutu, aga me ise muutume.
Näeme kõike uuel moel.
Oleme täis Jumala sõnu.
Kui me seda pole nii teinud,
siis parandagem meelt ja palugem Jumalalt andeks.
Ta annab meile ustavalt armu.
Ta puhastab ja parandab meid armastuses.
Pole põhjust lootusetusse vajuda.
Ta parandab meid. Pole mingit probleemi.
Peame siiski tõde tunnistama.
Mis on meie tõotatud maa?
Meile usklikele
on see taevane Siion, taevane Jeruusalemm.
See on koht, mida igatseme ja kuhu pürgime.
See on Jumala kuningriik.
Jeesus rääkis sellest Johannese evangeeliumis.
Johannese 14:1: "Teie süda ärgu ehmugu!
Uskuge Jumalasse ja uskuge minusse!
Minu Isa majas on palju eluasemeid.
Kui see nõnda ei oleks, kas ma siis oleksin teile öelnud,
et ma lähen teile aset valmistama?
Ja kui ma olen läinud ja teile aseme valmistanud,
tulen ma jälle tagasi ja võtan teid kaasa enese juurde,
et teiegi oleksite seal, kus olen mina.
Ja kuhu ma lähen, sinna te teate teed.
Toomas ütles talle: 'Issand, me ei tea ...'"
Teame seda väga hästi!
"Mina olen tee, tõde ja elu;
ükski ei tule Isa juurde, muidu kui minu kaudu."
Teame teed tõotatud maale.
Jumala Sõna ütleb,
et kui püsime usus ja Jumala antud armastuses,
ja peame Jumala käske,
pääseme tõotatud maale.
Tõotatud maa on taevaste taevas, kus on mitu eluaset.
Jeesuse sõnad viitavad sellele,
et kõik ei satu samasse kohta.
Aga kui kuulame Jumala Sõna
ja elame Jumala tahte järgi,
pääseme parimasse kohta.
Mis tõotatud maa veel on?
Juudina võin öelda, et see on Iisraelimaa, Jeruusalemm.
See koht, kus nüüd istun,
suure Kuninga linn.
Usklikele tõotatud maa
on Jumala tahte täitumus.
Peame tegema elus kõik
Jumala tahte täitmiseks.
Loeme koos ühe huvitava koha.
Roomlaste 12:1: "Nüüd, vennad, kutsun ma teid üles
Jumala suure halastuse pärast tooma oma ihud
Jumalale elavaks, pühaks ja meelepäraseks ohvriks;
see olgu teie mõistlik jumalateenistus.
Ja ärge muganduge praeguse ajaga,
vaid muutuge meele uuendamise teel, et te katsuksite läbi,
mis on Jumala tahtmine, mis on hea ja meelepärane ja täiuslik."
Sõbrad, peame taotlema seda,
mis on Jumala silmis hea, meelepärane ja täiuslik.
Jumala täiuslik tahe on meie tõotatud maa.
Sinna on Jumal valmistanud meile maa, mis voolab piima ja mett.
See pole maa, kus ollakse niisama, mitte midagi tegemata.
Taevaski ülistame Jumalat.
Sealgi on meil tegemist.
Aga ma ei räägi praegu sellest.
Pean silmas, et Jumala tahe pole üksnes meie vajadusi täita,
vaid saame imelise võime tunnistada Jumala armastusest,
sellest, et Jumal on ustav.
See sõltub meist endist.
Me ei tee seda siiski omas jõus.
"Mitte väe ega võimu, vaid minu Vaimu läbi,
ütleb Vägede Issand."
Kuid peame tõesti selle poole püüdlema.
Me ei tohiks näha seda nii,
nagu maailm seda esitleb ja saatan hirmutab,
vaid Jumala Sõna järgi.
Jumal on näidanud tee.
See pole kerge ja saatan näitab hoopis midagi muud.
Tingimused on täiesti selle vastu.
Oli, kuidas oli,
olen sinna teel kannatlikult, armastades, lootes ja uskudes.
Võtan vastu Jumala tõotuse.
Teel sinna väldin selliseid kaeve,
kus pole vett.
Pean silmas kohti, kus pole Jumala Sõna.
Hoidun uhkuse ja saatana valede eest.
Jumal on rääkinud.
Tagasi lähtekirjakoha juurde.
4. Moosese 14:1 -
"Siis terve kogudus tõstis valjusti häält ja rahvas nuttis sel ööl.
Kõik Iisraeli lapsed nurisesid Moosese ja Aaroni vastu
ja terve kogudus ütles neile:
'Oleksime ometi surnud Egiptusemaal või siin kõrbes!
Oleksime ometi surnud!'"
Nad neavad oma saatust:
"Oleksime ometi surnud! Miks sa viid meid sinna surema?"
Salm 3: "Miks Issand viib meid sellele maale,
kus me langeme mõõga läbi
ja meie naised ja lapsed jäävad saagiks?
Kas meil ei oleks parem minna tagasi Egiptusesse?'"
Need vürstid tekitasid rahvas tõsist pahameelt
ja õõnestasid oma juttudega Iisraeli rahvast.
Nad ei näinud tulevikku, vaid tahtsid naasta vana juurde.
Nii juhtub tihti.
Inimene, kes ei näe hästi, on vastu Jumala nägemusele.
Kui inimene seda ei saavuta, millest Jumal talle rääkinud on,
ei ole see Jumala süü.
Inimene peab parandama oma vaimset nägemisvõimet.
Paulus palvetas efeslaste eest:
"... et meie Issanda Jeesuse Kristuse Jumal, kirkuse Isa,
teile annaks tarkuse ja ilmutuse vaimu tema tunnetamises
ja valgustaks teie südame silmad ..."
Nad hakkasid tagasi vaatama.
Nad igatsesid tagasi Egiptusse, orjuse pessa!
Mis imet?
Kaananimaal, tulevasel Iisraelimaal,
elaksid nad vabadena.
Aga nad olid sisimas ikka veel orjad.
Nad tahtsid tagasi Egiptusesse. See oli halb lugu.
Nad ei kuulanud oma juhti.
Nad ei hoolinud sellest, mida Mooses oli neile õpetanud,
kui oli Siinai mäel Jumalaga rääkinud.
Loeme veel lõpetuseks ühe huvitava koha.
Filiplaste kirja 2. peatükk.
Paulus õpetab meile ühtsust.
Ühtsust Jumala Sõnas, nägemuses, Jumala sõnades ja tegudes.
Filiplaste 2:1: "Kui nüüd on mingisugune julgustus Kristuses,
kui mingisugune armastuse lohutus, kui mingisugune Vaimu osadus,
kui mingisugune südamlikkus ja kaastunne,
siis tehke mu rõõm täielikuks sellega, et te mõtlete ühtmoodi,
et teil on sama armastus, et olete üksmeelsed ja ühtviisi mõtlejad
ega tee midagi kiusu ega auahnuse pärast,
vaid peate alandlikkuses üksteist ülemaks kui iseennast,
nii et ükski ei pea silmas mitte ainult oma, vaid ka teiste kasu.
Olgu teil samasugune meel, mis oli ka Kristusel Jeesusel,
kes, kuigi ta oli Jumala nägu,
ei arvanud saagiks olla Jumalaga ühesugune,
vaid loobus iseenese olust ning võttis orja näo, saades inimeste sarnaseks;
ja ta leiti välimuselt inimesena;
ta alandas iseennast, saades sõnakuulelikuks surmani,
pealegi ristisurmani.
Sellepärast ongi Jumal tema ülendanud kõrgele
ja andnud temale nime üle kõigi nimede,
et Jeesuse nimes nõtkuksid kõik põlved, ...
ja iga keel tunnistaks, et Jeesus Kristus on Issand,
Jumala Isa auks." Paulus õpetas,
et ilma üksmeeleta Jumala sõnade ja tegude suhtes,
ilma nägemuse ja mõtete ühtsuseta,
ilma üksteisemõistmiseta,
on võimatu jõuda tõotatud maale ja Jumala täiusliku tahteni.
"Nõnda siis, mu armsad, otsekui te ikka olete olnud sõnakuulelikud,
mitte üksnes nagu siis, kui ma olin teie juures,
vaid ka nüüd veel rohkem minu ära olles,
nõudke oma päästet
kartuse ja värinaga!"
Kaananimaal, tõotatud maal, oli nende pääste.
"Sest Jumal on see, kes teis on tegev,
et te tahate ja tegutsete tema hea meele järgi."
Jumal annab jõu. Tema teeb seda.
"Tehke kõik nurisemata ja kaksipidi mõtlemata,
et te oleksite laitmatud ja puhtad, veatud Jumala lapsed
keset tigedat ja pöörast sugupõlve,
kelle seas teie paistate otsekui taevatähed maailmas ..."
Peame selle ära õppima ja südamesse panema.
Kuulakem Jumala Sõna ja avagem sellele oma südamed!
Hakakem tegutsema tõe eest maailmas,
mitte omas jõus, vaid Jeesuse armus.
Nii märkame, et kõik, mida nägime varem,
ei olegi tõde.
Tõde on see, mida Jumal on rääkinud.
Õpetasin teile täna selle nädala kirjakohast Shlach lecha.
Jumal õnnistagu teid ja tervendagu need, kes seda vajavad.
Isa, õnnista vaatajaid nii,
et kuuleksime su Sõna ja käiksime su tahtes,
ja teostaksime maa peal sinu tahet
ja et meil oleks hea suhe elava Jumala Vaimuga.
Messias Jeesuse nimel, aamen!
Shalom Jeruusalemmast!
Tõlge: Monika Jaaguri